ดัชนีดาวโจนส์ตลาดหุ้นนิวยอร์กปิดลบนักลงทุนวิตกกังวลเรื่องปัญหาด้านการเงินของกรีซ ตัวเลขว่างงานสหรัฐ<br><br>ดัชนีเฉลี่ยอุตสาหกรรมดาวโจนส์ปิดลบ 53.13 จุด หรือ 0.51% แตะที่ 10,321.03 จุด ดัชนี S&amp;P 500 ลดลง 2.30 จุด หรือ 0.21% ปิดที่ 1,102.94 จุด และดัชนี Nasdaq ปรับตัวลง 1.68 จุด หรือ 0.08% ปิดที่ 2,234.22 จุด   <br><br>ปริมาณการซื้อขายในตลาดนิวยอร์กมีอยู่ประมาณ 8.5 พันล้านหุ้น มีจำนวนหุ้นบวกมากกว่าหุ้นลบในอัตราส่วน 1,512 ต่อ 1,504 หุ้น<br><br>ภาวะการซื้อขายในตลาดหุ้นนิวยอร์กถูกปกคลุมด้วยความวิตกกังวลเรื่องปัญหาหนี้สาธารณะและยอดขาดดุลงบประมาณของกรีซ หลังจากมูดีส์ อินเวสเตอร์ส เซอร์วิส และเอสแอนด์พี ขู่ปรับลดอันดับเครดิตกรีซลง 1-2 ขั้นภายในไม่กี่เดือนข้างหน้า นอกเสียจากว่ากรีซจะดำเนินการตามแผนการลดยอดขาดดุลงบประมาณ นอกจากนี้ กรีซยังเผชิญกับภาวะเศรษฐกิจที่อ่อนแอและกระแสต่อต้านทางการเมืองที่กำลังส่งผลบั่นทอนความสามารถของกรีซในการลดยอดขาดดุลงบประมาณที่อยู่ในระดับสูงสุดในกลุ่มสหภาพยุโรป (อียู)<br><br>นอกจากนี้ ตลาดยังได้รับแรงกดดันหลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 20 ก.พ.เพิ่มขึ้นสู่ระดับ 496,000 ราย จากสัปดาห์ก่อนหน้านั้นที่ระดับ 474,000 ราย สวนทางกับที่นักวิเคราะห์ส่วนใหญ่คาดว่าจะลดลงมาอยู่ที่ระดับ 455,000 ราย<br><br>อย่างไรก็ตาม ดาวโจนส์สามารถไต่ขึ้นจากระดับสูงสุดของวันได้ เนื่องจากนักลงทุนยังคงขานรับเบน เบอร์นันเก้ ประธานธนาคารกลางสหรัฐ (เฟด) ที่ยืนยันว่าจะคงอัตราดอกเบี้ยระยะสั้น (fed fund rate) ไว้ที่ระดับต่ำ และหลังจากกระทรวงพาณิชย์สหรัฐเปิดเผยว่า ยอดสั่งซื้อสินค้าคงทนเดือนม.ค.พุ่งขึ้น 3.0% ทำสถิติเพิ่มขึ้นมากที่สุดนับตั้งแต่เดือนก.ค.ปี 2552 และมากกว่าที่นักวิเคราะห์คาดว่าจะขยับขึ้นเพียง 1.5%<br><br>นักลงทุนจับตาดูการเปิดเผยข้อมูลเศรษฐกิจของสหรัฐในวันศุกร์ โดยกระทรวงพาณิชย์จะเปิดเผยตัวเลขผลิตภัณฑ์มวลรวมภายในประเทศ (จีดีพี) ขั้นต้นประจำไตรมาส 4 2009 มหาวิทยาลัยมิชิแกนจะเปิดเผยดัชนีความเชื่อมั่นผู้บริโภคขั้นสุดท้ายเดือนก.พ. และสมาคมนายหน้าอสังหาริมทรัพย์แห่งชาติของสหรัฐจะรายงานยอดขายบ้านมือสองประจำเดือนม.ค<br>