โกลเบล็ก ชี้หุ้นใกล้พีก ชวนผู้ลงทุนหันมาลงทุนทองคำ คนถือ LTF-RMF หุ้นแนะให้ชอร์ตดัชนี SET50 ลองสัญญาในโกลด์ฟิวเจอร์ส<br><br>วานนี้ ตลาดหุ้นทั่วโลก ราคาสินค้าโภคภัณฑ์ เช่น ทองคำ และน้ำมันดิบล่วงหน้าดาหน้าปรับตัวขึ้น โดยดัชนีหุ้นไทยทำสถิติสูงสุดใหม่ 713.12 จุด ก่อนย่อมาปิดที่ 710.25 จุด บวก 7.09 จุด หรือ 1.01% มูลค่าการซื้อขายหนาแน่น 25,710 ล้านบาท เพราะนักลงทุนต่างชาติและสถาบันในประเทศช่วยกันซื้อ 1,832 ล้านบาท และ 1,210 ล้านบาท ตามลำดับ <br>นายภาคภูมิ ภาคย์วิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ (GBX) เปิดเผยว่า นักลงทุนในสหรัฐเริ่มกังวลกับการลงทุนในหุ้นแล้วหลังจากปรับตัวขึ้นมาสูงต่อเนื่อง และเริ่มทยอยไปลงทุนในตราสารหนี้และทองคำ จึงเห็นว่าอัตราผลตอบแทนของพันธบัตรสหรัฐเริ่มลดลง และราคาทองคำที่เพิ่มสูงขึ้น <br><br>สาเหตุที่นักลงทุนเริ่มกังวลกับการลงทุนในหุ้นคือ เกรงว่าเศรษฐกิจอาจไม่ฟื้นตัวโดยแท้จริง ราคาน้ำมันที่สูงขึ้น และกลัวค่าเงินเหรียญสหรัฐจะอ่อนลง ทำให้นักลงทุนเริ่มมองการลงทุนในสินทรัพย์ที่มีความเสี่ยงน้อยลง เช่น ทองคำ แม้ว่าราคาทองคำจะสูง แต่ในระยะกลางยังมีความน่าสนใจลงทุน <br><br>สำหรับดัชนีตลาดหุ้นไทยก็ ปรับตัวสูงเช่นกัน ดังนั้นผู้ลงทุนในกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) แต่ยังไม่สามารถขายได้ แนะนำให้ขายล่วงหน้า (ชอร์ต) ใน SET50 Index Futures หรือซื้อทองคำแท่งไว้ แต่หากต้องการลงทุนในสินค้าที่มีความเคลื่อนไหวแรงก็อาจซื้อ (ลอง) โกลด์ฟิวเจอร์สไว้ก็ได้ <br><br>นายภาคภูมิ กล่าวถึงพอร์ตการลงทุนของ GBX ว่า ถือหุ้นไม่เกิน 5 ตัว แต่หากบริษัทมีสภาพคล่องส่วนเกินก็อาจจะนำไปลงทุนเพื่อสร้างผลตอบแทนที่ดีกว่าการฝากเงิน <br><br>นายสัญญา หาญพัฒนกิจพานิช หัวหน้าทีมพัฒนาธุรกิจอนุพันธ์ บล.โกลเบล็ก กล่าวว่า นักลงทุนระยะกลางตั้งแต่ 2 สัปดาห์ขึ้นไป ควรซื้อสัญญาโกลด์ฟิวเจอร์สช่วงนี้ เพราะราคาสัญญาถูกกว่าราคาทองคำในตลาดโลก 280 บาทต่อน้ำหนักทองคำ 1 บาท หากซื้อจึงมีโอกาสกำไรมากกว่าขาดทุน <br><br>ราคาทองคำมีโอกาสขึ้นไปสู่จุดสูงสุดของปีก่อนที่ 1,034 เหรียญสหรัฐต่อออนซ์ในสัปดาห์หน้า จากสัญญาณทางเทคนิคและแนวโน้มเงินเหรียญสหรัฐที่อ่อนค่าลงอย่างต่อเนื่อง นายสัญญา กล่าว <br><br>สำหรับตลาดหุ้นไทยที่ปรับตัวขึ้นมามาก จนเกิดคำถามในหมู่นักลงทุนว่าใกล้จะถึงจุดสูงสุดแล้วหรือยัง นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย กล่าวว่า ตลาดหุ้นไทยที่ปรับตัวขึ้นมาประมาณ 56% นับตั้งแต่ต้นปีนี้นั้นถือว่าสูงกว่าหลายตลาด เช่น สิงคโปร์ และฟิลิปปินส์ แต่ก็นับว่าขึ้นมาน้อยกว่าตลาดอินโดนีเซียที่พุ่งแรงสุดถึง 78% <br><br>หุ้นเราที่ขึ้นมาได้มากและเกินพื้นฐาน เพราะมีเงินทุนไหลเข้ามา โดยขณะนี้นักลงทุนต่างชาติมียอดซื้อสุทธิถึง 4.6 หมื่นล้านบาท โดยเป็นนักลงทุนจากสหรัฐและยุโรปมากกว่าญี่ปุ่น นางภัทรียา กล่าว <br><br>อย่างไรก็ตาม นักลงทุนจากสหรัฐมักจะเคลื่อนย้ายเงินและตัดสินใจการลงทุนได้เร็วหากมีกระแสอะไรออกมา ดังนั้นนักลงทุนต้องระมัดระวังและติดตามข้อมูลต่างๆ <br><br>