  <br> วันพุธที่ 30 กันยายน พ.ศ. 2552 <br><br>สัญญาน้ำมันดิบตลาดนิวยอร์กปิดขยับลง ตลาดจับตารายงานสต็อกน้ำมัน<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.ลดลง 13 เซนต์ ปิดที่ 66.71 ดอลลาร์/บาร์เรล หลังจากเคลื่อนตัวในช่วง 66.71-66.50 ดอลลาร์<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนพ.ย.ลดลง 5 เซนต์ ปิดที่ 65.49 ดอลลาร์/บาร์เรล<br><br>จีน แมคกิลเลียน นักวิเคราะห์จากบริษัท Tradition Energy ในรัฐคอนเน็กติกัต กล่าวว่า ค่าเงินดอลลาร์ที่แข็งขึ้นเมื่อเทียบกับสกุลเงินหลักๆ และกระแสคาดการณ์ที่ว่าสต็อกน้ำมันดิบสหรัฐจะพุ่งขึ้น นอกจากนี้ นักลงทุนยังมีท่าทีระมัดระวังก่อนที่สหรัฐจะเปิดเผยข้อมูลเศรษฐกิจที่สำคัญๆในสัปดาห์นี้ โดยเฉพาะตัวเลขจ้างงานสหรัฐที่ถูกจับตาดูมากที่สุด<br><br>กระทรวงพลังงานสหรัฐจะเปิดเผยรายงานสต็อกน้ำมันในวันพุธ โดยนักวิเคราะห์ส่วนใหญ่คาดว่าสต็อกน้ำมันดิบอาจเพิ่มขึ้น 500,000  บาร์เรล, สต็อกน้ำมันกลั่นอาจเพิ่มขึ้น 1.1 ล้านบาร์เรล และสต็อกน้ำมันเบนซินอาจเพิ่ม ขึ้น 1.1 ล้านบาร์เรลเช่นกัน ขณะที่อัตราการใช้กำลังการกลั่นอาจลดลง 0.4%<br><br>นักลงทุนจับตาดูข้อมูลเศรษฐกิจที่สำคัญๆของสหรัฐในสัปดาห์นี้ โดยวันศุกร์ กระทรวงแรงงานสหรัฐจะเปิดเผยตัวเลขการจ้างงานนอกภาคเกษตร (nonfarm payroll) เดือนก.ย. และกระทรวงพาณิชย์จะเปิดเผยยอดสั่งซื้อของโรงงานเดือนส.ค. โดยนักวิเคราะห์ส่วนใหญ่คาดว่าตัวเลขการจ้างงานเดือนก.ย.จะลดลง 180,000 ตำแหน่ง หลังจากดิ่งลง 216,000  ตำแหน่งในเดือนส.ค. และอัตราว่างงานจะอยู่ที่ 9.8% ในเดือนก.ย. เพิ่มขึ้นจาก 9.7% ในเดือนส.ค.<br><br>นอกจากนี้ นักลงทุนยังจับตาดูสถานการณ์ตึงเครียดทางการเมืองระหว่างอิหร่านและชาติตะวันตก รวมถึงจับตาดูท่าทีขององค์การสหประชาชาติ (ยูเอ็น) หลังจากสถานีโทรทัศน์ของทางการอิหร่านรายงานว่า อิหร่านได้ทดสอบยิงขีปนาวุธ &quot;ชาฮับ 3&quot; พิสัยระยะกลาง ซึ่งมีรัศมีทำการไกลถึงอิสราเอลและฐานทัพของสหรัฐในภูมิภาคอ่าวอาหรับ<br><br>