โบรกฯทอง &quot;จีทีเวลธ์ฯ&quot; วอลุ่มสะดุด หลังตัวแทนร้านทองไม่เวิร์ก ปรับโมเดลใหม่หันมาเน้นกลุ่มผู้ให้คำแนะนำลงทุนแทน พร้อมถกเพิ่มผลตอบแทนให้ SA เพิ่มจาก 0.275% เป็น 0.32% ด้านแม่ทองสุกค้าน แก้ปัญหาไม่ตรงจุด ชี้โบรกฯต้องวางแผนบริหารจัดการให้ดี ช่วย SA ปรับตัวบริการลูกค้าสร้างวอลุ่ม <br><br><br>นายสาธิต วรรณศิลปิน กรรมการผู้จัดการ บริษัท จีทีเวลธ์ แนจเมนท์ จำกัด ซึ่งเป็นโบรกเกอร์ทองคำ กล่าวว่า หลังจากที่เปิดดำเนินธุรกิจมา 3 เดือน ขณะนี้บริษัท ต้องมีการปรับโมเดลธุรกิจใหม่ จากเดิมที่ต้องการรุกขยายฐานลูกค้าจากการเปิดตัว แทนการขาย (selling agent หรือ SA) ในปีนี้ 30 ราย แต่เปิดให้บริการได้เพียง 2 ราย และอีก 1 รายอยู่ระหว่างดำเนินการ จึงต้องเปลี่ยนมาเน้นกลุ่มผู้ให้คำแนะนำลงทุน (investment advisor) แทน ซึ่งมีจำนวน 10 ราย รวมทั้งเปิดสาขาให้บริการเอง<br><br>ดังนั้น ปีนี้มูลค่าการซื้อขายของบริษัทคาดว่าจะต่ำกว่าเป้าหมายที่ตั้งไว้ 500 ล้านบาท/วัน โดยปัจจุบันบริษัทมีวอลุ่มเฉลี่ย 120 สัญญา/วัน ขณะที่จำนวนลูกค้าขยายได้จำนวนน้อย โดยยังกระจุกตัวอยู่ในกลุ่มที่เทรดซื้อขายทองคำถึง 70 % ของจำนวนบัญชีทั้งหมด 120 บัญชี <br><br>นายสาธิตกล่าวถึงปัญหาของกลุ่ม SA ว่า ร้านทองที่เป็น SA ยังไม่เข้าใจและไม่สามารถปรับตัวเรื่องการลงทุนในฟิวเจอร์สได้ และยังมีต้นทุนการดำเนินธุรกิจที่สูง ทำให้ต้องใช้เวลานานกว่าจะถึงจุดคุ้มทุน เพราะร้านทองบางแห่งไม่มีการซื้อขาย ทองแท่ง จะต้องให้ร้านทองค้าส่งเป็นผู้ทำแทน ทำให้ร้านทองไม่มีออร์เดอร์ซื้อขาย (วอลุ่ม) ทำให้กลุ่มลูกค้าร้านทองเหล่านี้ติดปัญหา รวมทั้งกลุ่มที่ลงทุนในทองคำและหุ้นที่ยังเจาะเข้าไปได้ยาก เพราะโบรกเกอร์ทองคำมีข้อจำกัดจากสินค้ามีเพียงทองคำเท่านั้น ทางชมรมผู้ประกอบธุรกิจสัญญาซื้อขายล่วงหน้าจึงได้หารือถึงผลตอบแทนที่โบรกเกอร์จ่ายให้ร้านทองเพิ่มเป็น 0.32% จาก 0.275% เพื่อให้ครอบคลุมต้นทุน <br><br>&quot;นอกจากธุรกิจจะเจอปัญหาแล้ว ทิศทางการลงทุนในทองคำก็เริ่มเป็นทิศทางขาลง โดยผลมาจากความไม่ชัดเจนของเศรษฐกิจว่าจะฟื้นตัวได้แค่ไหน ทำให้ราคาทองไม่มีทิศทางชัดเจนว่าจะขึ้นหรือลง โดยราคาจะวิ่งอยู่ที่กรอบประมาณ 930-970 เหรียญ ต่อออนซ์ และในปี&quot;53 จะเริ่มเป็นทิศทาง ขาลง เพราะนักลงทุนจะเริ่ม หันไปลงทุนในสินทรัพย์อื่นที่ชนะเงินเฟ้อไม่ใช่แค่ทองอย่างเดียว&quot; นายสาธิตกล่าว <br><br>นายแพทย์กฤชรัตน์ หิรัญยศิริ ประธานกลุ่มบริษัท แม่ทองสุก เอ็มทีเอสโกลด์ จำกัด กล่าวว่า บริษัทยังมองโมเดลการใช้ SA ทำการตลาดสามารถประสบความสำเร็จ ได้ จากปัจจุบันที่มีอยู่ 10 รายและจะเพิ่มอีก 10 รายภายใน ต.ค.นี้ <br><br>สำหรับปัญหา SA ที่เกิดขึ้นเป็นเพราะโบรกเกอร์ขาดการบริหารจัดการที่ดี ทำให้ SA เปิดมาไม่มีวอลุ่ม และแก้ปัญหาด้วยวิธีเพิ่มผลตอบแทนเพื่อจูงใจ ซึ่งเป็นการแก้ไขกันไม่ตรงจุด ขณะเดียวกันธุรกิจโบรกเกอร์ทองคำควรจะหันมาปรับตัวรับสินค้าใหม่ๆ ทั้งสัญญาโกลด์ฟิวเจอร์ส 10 บาท ที่จะ ออกมาภายใน 3 เดือนข้างหน้า นอกจากนี้ยังหารือที่จะออกดัชนีอ้างอิงสินค้าทองคำ (ETF โกลด์) ซึ่งจะกระทบต่อฐานลูกค้า ร้านทองแน่นอน เพราะการลงทุน ETF มีต้นทุนต่ำกว่าทองแท่ง <br><br>นายชุมพล พิทยานนท์ บริษัท ทีซี ออสสิริส ฟิวเจอร์ จำกัด กล่าวว่า ปัจจัยสำคัญที่ทำให้รูปแบบ SA ไม่ได้ผล เนื่องจากโบรกเกอร์ทองคำมุ่งแต่ทำธุรกิจของตน โดยไม่ได้เข้ามาช่วยเตรียมความพร้อมให้กับร้านทอง ทำให้ร้านทองปรับตัวเป็น SA ยาก เมื่อเปิดให้บริการจึงไม่มีลูกค้ามาซื้อขาย และเกิดต้นทุนทั้งบุคลากรและระบบไอทีทำให้ถึงจุดคุ้มทุนได้ยาก ขณะเดียวกันทิศทางราคาทองคำเริ่มขาลง โดยยืนอยู่ระดับ 880-900 เหรียญต่อออนซ์ ทำให้ นักลงทุนบางส่วนโยกเงินลงทุนในสินทรัพย์เสี่ยงมากขึ้นอย่างหุ้น แต่หากลงทุนในโกลด์ฟิวเจอร์สสามารถเล่นได้ทั้งขาขึ้นและลง<br>