วันพุธที่ 26 สิงหาคม พ.ศ. 2552 07:49 <br><br>น้ำมันดิบร่วงกว่า2ดอลลาร์รับข่าวสหรัฐขาดดุลงบประมาณ<br><br>วันนี้(26สิงหาคม) บลูมเบิร์กรายงานว่า สัญญาน้ำมันดิบตลาดไนแม็กซ์ ส่งมอบเดือนต.ค.ร่วงลง 2.32 ปิดที่ 72.05 ดอลลาร์/บาร์เรล หลังจากเคลื่อนตัวในช่วง 75.00-72.05 ดอลลาร์ ขณะที่สัญญาน้ำมันเบนซินส่งมอบเดือนก.ย.ลดลง 4.21 เซนต์ ปิดที่ 2.007 ดอลลาร์/แกลลอน และสัญญาน้ำมันฮีทติ้งออยล์ส่งมอบเดือนก.ย.ลดลง 6.75 เซนต์ ปิดที่ 1.8559 ดอลลาร์/แกลลอน ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนต.ค.ดิ่งลง 2.44 ดอลลาร์ ปิดที่ 71.82 ดอลลาร์/บาร์เรล<br><br>ฟิล ไฟน์ นักวิเคราะห์จาก PFGBest Research กล่าวว่า ในช่วงเช้า สัญญาน้ำมัน NYMEX ทะยานขึ้นหลังจากคอนเฟอเรนซ์ บอร์ด ซึ่งเป็นองค์กรวิจัยเอกชนของสหรัฐรายงานว่า ดัชนีความเชื่อมั่นผู้บริโภคสหรัฐเดือนส.ค. ปรับตัวขึ้นสูงเกินคาด และ S&amp;P/Case-Shiller เปิดเผยดัชนีราคาบ้านเพิ่มขึ้นเป็นเดือนที่ 2 ติดต่อกันในเดือนมิ.ย.<br><br>แต่ในช่วงบ่าย นักลงทุนกระหน่ำขายสัญญาน้ำมันดิบ หลังจากสำนักงบประมาณของทำเนียบขาวคาดการณ์ว่า ยอดขาดดุลงบประมาณของสหรัฐในปีนี้จะพุ่งขึ้นแตะระดับ 1.6 ล้านล้านดอลลาร์ ซึ่งมากกว่าในปีที่แล้วที่ขาดดุลเพียง 4.55 แสนล้านดอลลาร์ นอกจากนี้ คาดว่ายอดขาดดุลงบประมาณสะสมในระหว่างปี 2553-2562 จะพุ่งเป็น 2 ล้านล้านดอลลาร์              <br><br>นอกจากนี้ นักลงทุนยังวิตกกังวลว่าสต็อกน้ำมันของสหรัฐที่พุ่งขึ้นอาจสะท้อนให้เห็นว่าดีมานด์พลังงานหดตัวลง หลังจาก API รายงานว่า สต็อกน้ำมันดิบในช่วงสัปดาห์สิ้นสุดวันที่ 21 ส.ค.เพิ่มขึ้น 4.3  ล้านบาร์เรล ขณะที่สต็อกน้ำมันกลั่นลดลง 146,000 บาร์เรล และสต็อกน้ำมันเบนซินลดลง 1.8 ล้านบาร์เรล<br><br>นักลงทุนจับตาดูรายงานสต็อกน้ำมันประจำสัปดาห์ของสหรัฐซึ่งจะมีการเปิดเผยในวันพุธนี้ โดยนักวิเคราะห์ส่วนใหญ่คาดว่าสต็อกน้ำมันดิบจะลดลง 900,000 บาร์เรล สต็อกน้ำมันกลั่นจะเพิ่มขึ้น  200,000 บาร์เรล สต็อกน้ำมันเบนซินจะลดลง 900,000 บาร์เรล และอัตราการใช้กำลังการกลั่นน้ำมันอาจเพิ่มขึ้น 0.3%<br><br>