  ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (10 ก.ย.) ซึ่งเป็นสถิติที่ปิดบวกติดต่อกัน 5 วัน เนื่องจากนักลงทุนขานรับตัวเลขว่างงานรายสัปดาห์ที่ปรับตัวลดลงในสหรัฐ และราคาน้ำมันที่ดีดตัวขึ้นได้หนุนหุ้นกลุ่มพลังงานพุ่งขึ้นด้วย นอกจากนี้ การที่บริษัทพร็อคเตอร์ แอนด์ แกมเบิล (พีแอนด์จี) ปรับเพิ่มคาดการณ์ผลประกอบการ และอัตราดอกเบี้ยพันธบัตรที่ปรับตัวลดลง ยังเป็นอีกปัจจัยที่กระตุ้นภาวะการซื้อขายในตลาดหุ้นนิวยอร์กให้คึกคักขึ้นด้วย ดัชนีเฉลี่ยอุตสาหกรรมดาวโจนส์ปิดบวก 80.26 จุด หรือ 0.84% แตะที่ 9,627.48 จุด ขณะที่ดัชนี S&amp;P 500 ปิดบวก 10.77 จุด หรือ 1.04% แตะที่ 1,044.14 จุด  และดัชนี Nasdaq ปิดบวก 23.63 จุด หรือ 1.15% แตะที่ 2,084.02 จุด <br><br>         -- สัญญาน้ำมันดิบตลาดนิวยอร์กปิดพุ่งขึ้นเมื่อคืนนี้ (10 ก.ย.) ซึ่งเป็นสถิติที่ปรับตัวเพิ่มขึ้นติดต่อกันวันที่ 3 หลังจากกระทรวงพลังงานสหรัฐรายงานว่า สต็อกน้ำมันดิบในรอบสัปดาห์ที่แล้วปรับตัวลดลงเกินคาด และหลังจากสำนักงานพลังงานสากล (IEA) ปรับเพิ่มคาดการณ์ดีมานด์น้ำมันทั่วโลกในปีนี้ นอกจากนี้ ตลาดน้ำมันนิวยอร์กยังได้รับปัจจัยบวกจากกลุ่มประเทศผู้ส่งออกน้ำมัน (โอเปค) ที่มีมติคงเพดานการผลิตน้ำมันในการประชุมครั้งล่าสุด <br>         สัญญาน้ำมันดิบตลาด NYMEX (New York Mercantile Exchange) ส่งมอบเดือนต.ค.เพิ่มขึ้น 63 เซนต์ ปิดที่ 71.94 ดอลลาร์/บาร์เรล หลังจากเคลื่อนตัวในช่วง 72.00-71.40 ดอลลาร์/ออนซ์ <br><br>         -- ค่าเงินดอลลาร์สหรัฐยังคงร่วงลงเมื่อเทียบกับสกุลเงินหลักๆในการซื้อขายที่ตลาดปริวรรตเงินตรานิวยอร์กเมื่อคืนนี้ (10 ก.ย.) เนื่องจากการพุ่งขึ้นของตลาดหุ้นและตลาดสินค้าโภคภัณฑ์ได้กระตุ้นนักลงทุนให้เข้าถือครองสกุลเงินที่ให้อัตราผลตอบแทนสูงกว่า นอกจากนี้ การที่อัตราดอกเบี้ยในสหรัฐอยู่ในระดับต่ำสุดเป็นประวัติการณ์ ยิ่งทำให้สกุลเงินดอลลาร์สหรัฐมีความน่าสนใจน้อยลงเมื่อเทียบกับสกุลเงินอื่นๆ รวมถึงยูโรและปอนด์ <br>         ค่าเงินดอลลาร์สหรัฐดิ่งลง 0.17% เมื่อเทียบกับยูโรที่ระดับ 1.4584 ยูโร/ดอลลาร์ จากระดับของวันพุธที่ 1.4559 ยูโร/ดอลลาร์ และดิ่งลง 0.36% เมื่อเทียบกับเงินเยนที่ 91.700 เยน/ดอลลาร์ จากระดับ 92.030 เยน/ดอลลาร์ <br><br>         -- สัญญาทองคำตลาดนิวยอร์กปิดลบเล็กน้อยเมื่อคืนนี้ (10 ก.ย.) แต่สัญญาทะยานขึ้นเหนือระดับ 1,000 ดอลลาร์ในระหว่างวันเนื่องจากนักลงทุนยังคงเข้าซื้อ หลังจากสกุลเงินดอลลาร์สหรัฐอ่อนตัวลงเมื่อเทียบกับสกุลเงินหลักๆ <br>         บลูมเบิร์กรายงานว่า สัญญาทองคำตลาด COMEX ส่งมอบเดือนธ.ค.ปิดที่ 996.80 ดอลลาร์/ออนซ์ ลดลง 30.00 เซนต์ หลังจากเคลื่อนตัวในช่วง 983.20-1,000.50 ดอลลาร์ <br><br>         --  FTSE 100 ตลาดหุ้นลอนดอนปิดลบเมื่อคืนนี้ (10 ก.ย.) เนื่องจากนักลงทุนเทขายทำกำไรหลังจากดัชนีทะยานขึ้นติดต่อกัน 4 วัน อย่างไรก็ตาม ดัชนี FTSE 100 ปิดลบเพียงเล็กน้อยเนื่องจากมีแรงซื้อเข้าหนุนในระหว่างวัน เพราะได้รับปัจจัยบวกจากข้อมูลเศรษฐกิจที่แข็งแกร่งของสหรัฐ และหลังจากธนาคารกลางอังกฤษประกาศคงอัตราดอกเบี้ยพร้อมกับคงนโยบายซื้อสินทรัพย์ <br>        ดัชนี FTSE 100 ปิดลบ 16.62 จุด หรือ 0.33% แตะที่ 4,987.68 จุด หลังจากเคลื่อนตัวในช่วง 4,956.56-5,035.34 จุด<br>             <br><br><br>