ดัชนีดาวโจนส์ตลาดหุ้นนิวยอร์กปิดอ่อนตัวลงเมื่อวันศุกร์ที่ผ่านมา (2 ต.ค.) หลังจากสหรัฐเปิดเผยข้อมูลเศรษฐกิจที่ย่ำแย่ รวมถึงอัตราว่างงานเดือนก.ย.ที่พุ่งแตะ 9.8% ขณะที่ตัวเลขการจ้างงานนอกภาคเกษตร (nonfarm payroll) เดือนก.ย.ร่วงลงเกินคาด 263,000 ตำแหน่ง นอกจากนี้ ตัวเลขคำสั่งซื้อภาคโรงงานในเดือนส.ค.ยังร่วงลง 0.8% สวนทางกับคาดว่าจะเพิ่มขึ้น ดัชนีเฉลี่ยอุตสาหกรรมดาวโจนส์ปิดลบ 21.61 จุด หรือ 0.2% แตะที่ 9,487.67 จุด ขณะที่ดัชนี S&amp;P 500 ปิดลบ 4.64 จุด หรือ 0.5% แตะที่ 1,025.21 จุด และดัชนี Nasdaq ปิดอ่อนตัวลง 9.37 จุด หรือ 0.5% แตะที่ 2,048.11 จุด <br><br>         -- สัญญาน้ำมันดิบตลาดนิวยอร์กปิดลบเมื่อวันศุกร์ที่ผ่านมา (2 ต.ค.) เนื่องจากนักลงทุนวิตกกังวลหลังจากสหรัฐเผยอัตราว่างงานเดือนก.ย.พุ่งแตะ 9.8% นับระดับสูงสุดในรอบ 26 ปี และตัวเลขจ้างงานนอกภาคการเกษตรร่วงลง 263,000 ตำแหน่ง ส่งผลให้เกิดความกังวลเกี่ยวกับการฟื้นตัวของเศรษฐกิจและความต้องการน้ำมันดิบ <br>         สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.ร่วงลง 87 เซนต์ หรือ 1.2% ปิดที่ 69.95 ดอลลาร์/บาร์เรล <br><br>         -- ค่าเงินดอลลาร์สหรัฐร่วงลงเมื่อเทียบกับสกุลเงินหลักๆในการซื้อขายที่ตลาดปริวรรตเงินตรานิวยอร์กเมื่อวันศุกร์ที่ผ่านมา (2 ต.ค.) หลังจากกระทรวงแรงงานสหรัฐได้เปิดเผยอัตราว่างงานที่พุ่งสูงขึ้น ส่งผลให้เกิดความวิตกกังวลเรื่องการฟื้นตัวของเศรษฐกิจสหรัฐ ซึ่งอาจจะทำให้ธนาคารกลางสหรัฐคงอัตราดอกเบี้ยที่ระดับต่ำต่อไปอีก <br>         ค่าเงินดอลลาร์สหรัฐร่วงลง 0.31% เมื่อเทียบกับยูโรที่ระดับ 1.4530 ยูโร/ดอลลาร์ จากระดับของวันพฤหัสบดีที่ 1.4575 ยูโร/ดอลลาร์ ขณะที่เงินเยนแข็งค่าขึ้น 0.31% เมื่อเทียบกับเงินดอลลาร์ที่ 89.540 เยน/ดอลลาร์ จากระดับ 89.740 เยน/ดอลลาร์ <br>         นอกจากนี้ ดอลลาร์สหรัฐอ่อนตัวลง 0.58% แตะที่ 1.0406 ฟรังค์/ดอลลาร์ จากระดับ 1.0346 ฟรังค์/ดอลลาร์ และทรงตัว เมื่อเทียบกับเงินปอนด์ที่ 1.5943 ปอนด์/ดอลลาร์ <br><br>         -- สัญญาทองคำตลาดนิวยอร์กปิดสูงขึ้นเมื่อวันศุกร์ที่ผ่านมา (2 ต.ค.) หลังจากสกุลเงินดอลลาร์อ่อนค่าลง ซึ่งเป็นผลมาจากอัตราว่างงานเดือนก.ย.ของสหรัฐที่พุ่งขึ้นแตะ 9.8% สะท้อนภาพตลาดแรงงานที่ยังซบเซา ส่งผลให้เกิดการคาดการณ์ว่าธนาคารกลางสหรัฐและรัฐบาลจะยังคงต้องใช้มาตรการกระตุ้นเศรษฐกิจต่อไปอีก <br>         สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,004.30 ดอลลาร์/ออนซ์ เพิ่มขึ้น 3.60 ดอลลาร์ หลังจากอ่อนตัวลงแตะระดับ 987 ดอลลาร์ <br><br>         -- ดัชนี FTSE 100 ตลาดหุ้นลอนดอนปิดอ่อนตัวลงเมื่อวันศุกร์ผ่านมา (2 ต.ค.) หลังจากสหรัฐเผยอัตราว่างงานเดือนก.ย.พุ่งแตะ 9.8% ส่งผลให้นักลงทุนวิตกกังวลเรื่องการฟื้นตัวของเศรษฐกิจ หลังจากที่สัปดาห์ที่ผ่านมาได้มีการรายงานข้อมูลเศรษฐกิจที่สร้างความผิดหวัง รวมถึงข้อมูลการผลิตของอังกฤษที่ต่ำกว่าคาดการณ์ <br>         ดัชนี FTSE 100 ปิดลบ 59.11 จุด หรือ 1.2% แตะที่ 4,988.7 จุด <br><br>