วันจันทร์ที่ 24 สิงหาคม พ.ศ. 2552 <br><br>ในช่วงสัปดาห์ที่ผ่านมา (17-21 ส.ค. 2552) ค่าเงินบาทยังคงปรับตัวในกรอบแคบๆ ในช่วง 33.98-34.10 บาทต่อเหรียญสหรัฐ ใกล้เคียงกับสัปดาห์ก่อนหน้า <br><br><br>โดยเงินบาทเคลื่อนไหวอยู่ที่ระดับ 34.02 บาทต่อเหรียญสหรัฐ อ่อนค่าลงเล็กน้อยจากช่วงปลายสัปดาห์ เนื่องจากมีแรงซื้อกลับเงินเหรียญสหรัฐ ในตลาดการเงินโลก ภายหลังนักลงทุนเริ่มไม่แน่ใจต่อการฟื้นตัวของเศรษฐกิจโลกหลังตัวเลขดัชนีความเชื่อมั่นของผู้บริโภคสหรัฐสะท้อนภาวการณ์ใช้จ่ายที่มีแนวโน้มซบเซาต่อไป ผนวกกับปัจจัยลบจากข้อมูลการลงทุนที่อ่อนแอของจีน ทำให้นักลงทุนเริ่มกังวลว่าเศรษฐกิจจีนอาจไม่แข็งแรงพอที่ช่วยดึงเศรษฐกิจโลก ให้ฟื้นตัวได้ ในช่วงสัปดาห์ที่ผ่านมา เงินบาทเปิดตลาดที่ 34.02 บาทต่อเหรียญสหรัฐ อ่อนค่าลงเล็กน้อยจากช่วงปลายสัปดาห์ ส่วนหนึ่งเป็นผลจากการฟื้นตัวของเงินเหรียญสหรัฐ หลังตัวเลขดัชนีความ เชื่อมั่นของสหรัฐในช่วงปลายสัปดาห์ออกมาย่ำแย่ <br>ที่สำคัญตลาดหุ้นเอเชียยังปรับตัวลงอย่างมากในช่วงต้นสัปดาห์ ตามการดิ่งลงของตลาดหุ้นจีนที่ร่วงลง 5.8% สู่ระดับต่ำสุดในรอบ 2 เดือนในวันจันทร์ จากความกังวลเกี่ยวกับปริมาณหุ้นที่เพิ่มขึ้นมาก <br><br>ขณะที่นักลงทุนมีการเทขายหลังดัชนีทะยานขึ้นในช่วงก่อนหน้า ขณะที่ปริมาณการลงทุนโดยตรงจากต่างชาติ (FDI) ในช่วง 7 เดือนแรกของจีนในปีนี้ที่อยู่ที่ 4.83 หมื่นล้านเหรียญสหรัฐ ซึ่งต่ำกว่าช่วงเดียวกันปีก่อนถึง 20.3% ทำให้นักลงทุนเริ่มไม่แน่ใจเกี่ยวกับการฟื้นตัวของเศรษฐกิจจีน และเศรษฐกิจโลก จึงมีแรงซื้อกลับเงินเหรียญสหรัฐในตลาดการเงินโลก ซึ่งกดดันการเคลื่อนไหวของสกุลเงินเอเชีย ช่วงกลางสัปดาห์ เงินบาทเปิดตลาดที่ 34.01 บาทต่อเหรียญสหรัฐ ในช่วงเช้าวันพุธ โดยปรับแข็งค่าขึ้นจากช่วงปลายตลาด อันเป็นผลจากการอ่อนค่าของเงินเหรียญสหรัฐ ท่ามกลางการลงทุนในตลาดหุ้นที่ปรับตัวดีขึ้นภายหลังข้อมูลดัชนีความเชื่อมั่นของนักลงทุนเยอรมันออกมาดีเกินคาด <br><br>ช่วงปลายสัปดาห์ เงินบาทเปิดตลาดที่ 34.01 บาทต่อเหรียญสหรัฐ ในช่วงเช้าวันพฤหัสบดี ปรับแข็งค่าขึ้นจากช่วงท้ายตลาด โดยได้รับปัจจัยบวกจากการร่วงลงของเงินเหรียญสหรัฐ เทียบกับตะกร้าสกุลเงินหลัก เนื่องจากราคาหุ้นและความต้องการเสี่ยงที่เพิ่มขึ้น สะท้อนจากตลาดหุ้นสหรัฐที่ขยับตัวขึ้นเป็นวันที่สองติดต่อกัน ตามด้วยตลาดหุ้นในภูมิภาคเอเชีย ที่เริ่มฟื้นตัวตามการฟื้นตัวของตลาดหุ้นจีน <br><br>ในช่วงสัปดาห์นี้ (24-28 ส.ค. 2552) เงินบาทอาจแกว่งตัวในกรอบที่กว้างขึ้นในช่วง 33.95-34.15 บาทต่อเหรียญสหรัฐ หลังปรับตัวในช่วง 33.98-34.10 บาทต่อเหรียญสหรัฐ ในสัปดาห์ก่อนหน้า <br><br>ขณะที่ภาวะการลงทุนในตลาดหุ้นยังคงเป็นปัจจัยชี้นำการเคลื่อนไหวของตลาดเงินในช่วงนี้ ทั้งนี้แม้ความเชื่อมั่นของนักลงทุนที่เริ่มปรับตัวดีขึ้นภายหลังข้อมูลเศรษฐกิจในหลายภูมิภาคทั้งสหรัฐ ยุโรป และเอเชีย ต่างปรับตัวในทิศทางดีขึ้น แต่ข้อมูลเศรษฐกิจที่ยังไม่ชัดเจนทำให้ความเชื่อมั่นของนักลงทุนยังไม่ฟื้นตัวเต็มที่ <br><br>สำหรับปัจจัยในประเทศที่ต้องติดตามในช่วงสัปดาห์นี้ ได้แก่ การประกาศตัวเลขการขยายตัวทางเศรษฐกิจ (จีดีพี) ของไทย ในวันจันทร์ที่ 24 ส.ค. ที่คาดว่าจะหดตัวที่ 5.2% ในช่วงไตรมาส 2/2552 ปรับตัวดีขึ้นหลังหดตัว 7.1% ในไตรมาส 1/2552 และผลการประชุมคณะกรรมการนโยบายการเงิน (กนง.) ในวันพุธที่ 26 ส.ค. โดย คาดว่ากนง. จะคงอัตราดอกเบี้ยที่ระดับ 1.25% เช่นเดิม ขณะที่ปัจจัยต่างประเทศตลาดยังคงให้ความสนใจข้อมูลเศรษฐกิจสำคัญของสหรัฐ ที่จะประกาศในช่วงสัปดาห์นี้ ได้แก่ ข้อมูลราคาบ้าน ดัชนีความเชื่อมั่นของผู้บริโภค ยอดสั่งซื้อสินค้าคงทน ยอดขายบ้านใหม่ รวมถึงตัวเลขจีดีพีขั้นต้นไตรมาส 2/2552 ของสหรัฐ ในช่วงปลายสัปดาห์ ซึ่งคาดว่าจีดีพีอาจหดตัวมากกว่าประมาณการครั้งก่อน และอาจเป็นปัจจัยที่ส่งผลกระทบต่อความเชื่อมั่นเกี่ยวกับการฟื้นตัวของเศรษฐกิจโลกในช่วงต่อไป <br><br>