ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 100 จุดเมื่อวันศุกร์ที่ผ่านมา (5 มี.ค.) หลังจากสหรัฐเปิดเผยตัวเลขจ้างงานเดือนก.พ.ที่ลดลงน้อยกว่าที่นักวิเคราะห์ส่วนใหญ่คาดการณ์ไว้ ซึ่งทำให้นักลงทุนเชื่อมั่นว่าตลาดแรงงานของสหรัฐมีแนวโน้มฟื้นตัว และยังช่วยหนุนหุ้นกลุ่มพลังงานดีดตัวขึ้นด้วย<br><br>ดัชนีเฉลี่ยอุตสาหกรรมดาวโจนส์พุ่งขึ้น 122.06 จุด หรือ 1.17% ปิดที่ 10,566.20 จุด ดัชนี S&amp;P 500 ดีดขึ้น 15.73 จุด หรือ 1.40% ปิดที่ 1,138.70 จุด และดัชนี Nasdaq เพิ่มขึ้น 34.04 จุด หรือ 1.48% ปิดที่ 2,326.35 จุด<br>สัญญาน้ำมันดิบตลาดนิวยอร์กปิดพุ่งขึ้นเมื่อวันศุกร์ที่ผ่านมา (5 มี.ค.) เนื่องจากนักลงทุนเชื่อมั่นว่าเศรษฐกิจสหรัฐจะขยายตัวอย่างแข็งแกร่ง หลังจากทางการสหรัฐเปิดเผยตัวเลขจ้างงานเดือนก.พ.ที่ลดลงน้อยกว่าคาด นอกจากนี้ สัญญาน้ำมันดิบยังได้แรงหนุนหลังจากรัฐบาลจีนประกาศเป้าหมายผลักดันเศรษฐกิจให้ขยายตัวในปีนี้ ซึ่งเศรษฐกิจจีนที่แข็งแกร่งขึ้นจะช่วยหนุนดีมานด์พลังงานฟื้นตัวขึ้นด้วย<br><br>สัญญาน้ำมันดิบ NYMEX (New York Mercantile Exchange) ส่งมอบเดือนเม.ย.พุ่งขึ้น 1.29 ดอลลาร์ ปิดที่ 81.50 ดอลลาร์/บาร์เรล<br><br>สัญญาทองคำตลาดนิวยอร์กปิดบวกเมื่อวันศุกร์ที่ผ่านมา (5 มี.ค.) เพราะได้แรงหนุนจากตัวเลขจ้างงานของสหรัฐที่ปรับตัวลดลงน้อยกว่าคาด นอกจากนี้ สัญญาทองคำทะยานขึ้นหลังจากสกุลเงินดอลลาร์สหรัฐอ่อนตัวลงเมื่อเทียบกับยูโร<br><br>สัญญาทองคำตลาด COMEX (Commodity Exchange) ส่งมอบเดือนเม.ย.พุ่งขึ้น 2.10 ดอลลาร์ ปิดที่ 1,135.20 ดอลลาร์/ออนซ์ หลังจากเคลื่อนตัวในกรอบ 1,127.50 - 1,141.20 ดอลลาร์<br><br>ดัชนี FTSE 100 ตลาดหุ้นลอนดอนปิดพุ่งขึ้นเมื่อวันศุกร์ที่ผ่านมา (5 มี.ค.)ขานรับข้อมูลด้านการจ้างงานที่ฟื้นตัวขึ้นของสหรัฐ ซึ่งทำให้นักลงทุนมีความเชื่อมั่นต่อแนวโน้มเศรษฐกิจโลกมากขึ้น นอกจากนี้ ตลาดหุ้นลอนดอนยังได้แรงหนุนจากดัชนีดาวโจนส์ตลาดหุ้นนิวยอร์กที่ทะยานขึ้นกว่า 120 จุด<br><br>ดัชนี FTSE 100 ปิดที่ 5,599.76 จุด เพิ่มขึ้น 72.60 จุด<br>ค่าเงินดอลลาร์สหรัฐพุ่งขึ้นเมื่อเทียบกับสกุลเงินเยน ในการซื้อขายที่ตลาดปริวรรตเงินตรานิวยอร์กเมื่อวันศุกร์ที่ผ่านมา (5 มี.ค.) หลังจากสหรัฐเปิดเผยตัวเลขจ้างงานที่ลดลงน้อยกว่าที่นักวิเคราะห์คาดการณ์ ขณะที่ค่าเงินยูโรดีดตัวขึ้นเนื่องจากนักลงทุนคลายความวิตกกังวลเกี่ยวกับปัญหาการเงินของกรีซ<br><br>ค่าเงินดอลลาร์สหรัฐพุ่งขึ้น 1.44% เมื่อเทียบกับเงินเยนที่ระดับ 90.350 เยน/ดอลลาร์ จากระดับของวันพฤหัสบดีที่ 89.070 เยน/ดอลลาร์ แต่อ่อนตัวลง 0.24% เมื่อเทียบกับฟรังค์สวิสที่ 1.0741 ฟรังค์/ดอลลาร์ จากระดับ 1.0767 ฟรังค์/ดอลลาร์<br><br>