วันอังคารที่ 13 ตุลาคม พ.ศ. 2552 07:42 <br><br>สัญญาน้ำมันดิบตลาดนิวยอร์กปิดพุ่งขึ้นเหนือระดับ 73 ดอลลาร์ แรงหนุนจากค่าเงินดอลลาร์สหรัฐที่อ่อนตัวลง<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.พุ่งขึ้น 1.50 ดอลลาร์ หรือ 2.09% ปิดที่ 73.27 ดอลลาร์/บาร์เรล หลังจากเคลื่อนตัวในช่วง 72.05-73.84 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนพ.ย.ดีดขึ้น 4.16 เซนต์ ปิดที่ 1.8944 ดอลลาร์/แกลลอน และสัญญาน้ำมันเบนซินส่งมอบเดือนพ.ย.เพิ่มขึ้น 3.10 เซนต์ ปิดที่ 1.7990 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนพ.ย.พุ่งขึ้น 1.36 ดอลลาร์ ปิดที่ 71.36 ดอลลาร์/บาร์เรล<br><br>ฟิล ไฟน์ นักวิเคราะห์จากบริษัท PFGBest ในนิวยอร์กกล่าวกับเอพีว่า ค่าเงินดอลลาร์สหรัฐที่อ่อนแอลงอย่างต่อเนื่องเป็นปัจจัยสำคัญที่กระตุ้นนักลงทุนให้เข้าซื้อสัญญาน้ำมันดิบอย่างคึกคัก นอกจากนี้ นักลงทุนยังคงขานรับรายงานคาดการณ์ของ IEA<br><br>IEA คาดว่าความต้องการน้ำมันดิบทั่วโลกในปีหน้าจะอยู่ที่ 86.1 ล้านบาร์เรลต่อวัน เพิ่มขึ้น 1.7% จากปีนี้ ซึ่งมากกว่าที่เคยคาดการณ์ไว้เมื่อเดือนที่แล้วว่าความต้องการน้ำมันในปีหน้าจะอยู่ที่ 85.7 ล้านบาร์เรลต่อวัน<br><br>IEA ยังกล่าวด้วยว่า กิจกรรมทางเศรษฐกิจทั่วโลกที่คึกคักขึ้นในกลุ่มประเทศตลาดเกิดใหม่ส่งผลให้มีการใช้น้ำมันดิบมากขึ้น ซึ่งสถานการณ์ดังกล่าวทำให้ IEA ต้องปรับเพิ่มคาดการณ์ความต้องการน้ำมันดิบในครั้งนี้ นอกจากนี้ การเพิ่มคาดการณ์ดีมานด์น้ำมันดิบของ IEA มีขึ้นหลังจากกองทุนการเงินระหว่างประเทศ (IMF) ปรับเพิ่มคาดการณ์การขยายตัวของเศรษฐกิจโลกในปีหน้าเป็น 3.1% จากเดิมที่คาดการณ์ไว้ก่อนหน้านี้ว่าจะขยายตัวเพียง 1.9%<br><br>นักลงทุนจับตาดูรายงานสต็อกน้ำมันประจำสัปดาห์ซึ่งกระทรวงพลังงานสหรัฐจะเดเผยในวันพฤหัสบดีนี้ โดยนักวิเคราะห์ส่วนใหญ่คาดว่าสต็อกน้ำมันดิบจะเพิ่มขึ้น 700,000 บาร์เรล สต็อกน้ำมันกลั่นจะลดลง 100,000 บาร์เรล สต็อกน้ำมันเบนซินจะเพิ่มขึ้น  700,000 บาร์เรล และอัตราการใช้กำลังการกลั่นน้ำมันอาจลดลง 0.4%<br><br>ลดเครียดจากข่าวชมภาพสวยๆจากพริตตี้สิคะ  <br>