วันพฤหัสบดีที่ 24 กันยายน พ.ศ. 2552 07:23 <br><br>สัญญาน้ำมันดิบตลาดนิวยอร์กปิดร่วงลงหนักสุดในรอบ 5 สัปดาห์หลังสต็อกน้ำมันดิบ-เบนซินสหรัฐพุ่งเกินคาด<br><br>สัญญาน้ำมันดิบตลาด NYMEX (New York Mercantile Exchange) ส่งมอบเดือนพ.ย.ร่วงลง 2.79 ดอลลาร์ หรือ 3.9% แตะที่ 68.97 ดอลลาร์/บาร์เรล ซึ่งเป็นการร่วงลงหนักสุดนับตั้งแต่วันที่ 14 ส.ค.2552 เป็นต้นมา หลังจากเคลื่อนตัวในกรอบ 71.05- 68.88 ดอลลาร์<br><br>ขณะที่สัญญาน้ำมันเบนซินส่งมอบเดือนต.ค.ลดลง 7.67 เซนต์ หรือ 4.3% แตะที่ 1.7049 ดอลลาร์/แกลลอน และสัญญาน้ำมันฮีทติ้งออยล์ส่งมอบเดือนต.ค.ลดลง 5.27 เซนต์ ปิดที่ 1.7594 ดอลลาร์/แกลลอน<br><br>ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนพ.ย.ร่วงลง 2.54 ดอลลาร์ ปิดที่ 67.99 ดอลลาร์/บาร์เรล<br><br>บิล โอกราดี้ หัวหน้านักวิเคราะห์จากบริษัท Confluence Investment Management ในสหรัฐ กล่าวว่า นักลงทุนกระหน่ำขายสัญญาน้ำมันดิบและสัญญาน้ำมันประเภทอื่นๆอย่างหนัก หลังจากสต็อกน้ำมันดิบและน้ำมันเบนซินของสหรัฐพุ่งขึ้นเหนือความคาดหมาย ซึ่งบ่งชี้ว่าดีมานด์พลังงานอ่อนแอเนื่องจากประชนชนตกงานจำนวนมาก ขณะที่ภาคเอกชนลดการจ้างงานและการลงทุน<br><br>กระทรวงพลังงานสหรัฐรายงานว่า สต็อกน้ำมันดิบในรอบสัปดาห์ที่สิ้นสุด ณ วันที่ 18 ก.ย. พุ่งขึ้น 2.8 ล้านบาร์เรล แตะระดับ 335.6 ล้านบาร์เรล สวนทางกับที่นักวิเคราะห์ส่วนใหญ่ในตลาดพลังงานคาดว่าจะร่วงลง 1.5 ล้านดอลลาร์ <br><br>ขณะที่สต็อกน้ำมันกลั่นพุ่งขึ้น 3.0 ล้านบาร์เรล แตะระดับ 170.8 ล้านบาร์เรล มากกว่าที่คาดว่าจะขยับขึ้นเพียง 1.4 ล้านบาร์เรล และสต็อกน้ำมันเบนซินพุ่งขึ้น 5.4 ล้านบาร์เรล แตะที่ 213.1 ล้านบาร์เรล มากกว่าที่คาดว่าจะเพิ่มขึ้นเพียง 400,000 บาร์เรล ส่วนอัตราการใช้กำลังการกลั่นน้ำมันลดลง 1.3% เหลือเพียง 85.6%<br><br>อย่างไรก็ตาม สัญญาน้ำมันดิบสามารถไต่ขึ้นจากระดับต่ำสุดของวันที่ระดับ 68.88 ดอลลาร์/บาร์เรลได้ เพราะได้แรงหนุนจากค่าเงินดอลลาร์สหรัฐที่ร่วงลงหลังจากธนาคารกลางสหรัฐ (เฟด) มีมติคงอัตราดอกเบี้ยระยะสั้นที่ 0-0.25% และจะคงอัตราดอกเบี้ยที่ระดับต่ำต่อไปอีกระยะหนึ่งเพื่อพยุงเศรษฐกิจให้ฟื้นตัวขึ้น<br><br>