.ล.ต. เดินหน้าฟังความเห็นปรับปรุงหลักเกณฑ์ตั้งกองทุนลงทุนทองคำแท่งโดยตรง <br><br> <br><br><br>สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นในการจัดตั้งกองทุนรวมพิเศษที่มีนโยบายมุ่งลงทุนในทองคำแท่งโดยตรง (gold fund) จนถึงวันที่ 17 ก.พ. นี้ โดย ก.ล.ต. เผยแพร่หลักการปรับปรุงแก้ไขหลักเกณฑ์ที่เกี่ยวข้องไว้ที่เว็บไซต์ของ ก.ล.ต. (www.sec.or.th) <br><br>ทั้งนี้ การจัดตั้ง gold fund สามารถจัดตั้งได้ ทั้งในรูปกองทุนรวมที่เน้นลงทุนโดยตรงในทองคำแท่ง (physical gold fund) และกองทุนรวมอีทีเอฟทองคำ (gold ETF) ซึ่งจะนำไปจดทะเบียนให้ผู้ลงทุนซื้อขายในตลาดหลักทรัพย์แห่งประเทศไทย <br><br>ก.ล.ต. จะมีการกำหนดหลักเกณฑ์เพื่อรองรับการจัดตั้งและจัดการกองทุนรวมทั้ง 2 รูปแบบดังกล่าว และจะกำหนดคุณสมบัติของทองคำแท่งที่กองทุนรวมจะลงทุนเป็นทรัพย์สินได้ รวมถึงผู้ที่ทำหน้าที่เก็บรักษาทองคำแท่ง ซึ่งต้องมีความสามารถและความชำนาญในการเก็บรักษาทองคำแท่งโดยต้องมีระบบงานในการเก็บรักษาทองคำแท่งที่ได้มาตรฐานและปลอดภัย <br><br>นอกจากนี้ gold ETF จะอนุญาตให้ทำธุรกิจให้ยืมทองคำแท่งได้ เพื่อช่วยให้กระบวนการทำกำไรระหว่างตลาดแรกและตลาดรอง (arbitrage) เป็นไปได้อย่างรวดเร็วและมีประสิทธิภาพมากขึ้น โดยจะทำธุรกรรมเฉพาะกับผู้ลงทุนรายใหญ่หรือผู้ดูแลสภาพคล่อง และคู่สัญญาต้องมีหน่วยลงทุนของ gold ETF อยู่ในครอบครองและพร้อมจะขายคืนกับบริษัทจัดการ ขณะที่กำหนดอัตราส่วนการทำธุรกรรมไม่เกิน 25% ของมูลค่าสินทรัพย์สุทธิ<br>