วันศุกร์ที่ 15 มกราคม พ.ศ. 2553 06:41 <br><br>ดัชนีดาวโจนส์ตลาดหุ้นนิวยอร์กปิดวันทำการล่าสุดที่ 10,710.55 จุด เพิ่มขึ้น 29.78 จุดส่วนราคาน้ำมันร่วงติดต่อกันเป็นวันที่ 4<br><br>ปิดการซื้อขายตลาดหุ้นสหรัฐฯ ดัชนีปรับเพิ่มจากรายงานของกระทรวงพาณิชย์ ที่ระบุยอดสั่งสินค้าคงทนและสินค้าทุนของภาคธุรกิจในเดือนธันวาคมที่ผ่านมา เพิ่มขึ้น 0.4% มากกว่าที่คาดไว้ แม้ยอดจำหน่ายสินค้าปลีกในช่วงเดียวกันลดลง 0.3%<br><br>ดัชนีหุ้นดาวโจนส์ เพิ่มขึ้น 29.17 จุด (0.27 เปอร์เซ็นต์) ปิดที่ 10,709.94 จุด แนสแดค เพิ่มขึ้น 8.80 จุด (0.39 เปอร์เซ็นต์) ปิดที่ 2,316.70 จุด เอสแอนด์พี เพิ่มขึ้น 2.75 จุด (0.24 เปอร์เซ็นต์) ปิดที่ 1,148.43 จุด<br><br>การซื้อขายเป็นไปอย่างผันผวนในช่วงเปิดตลาด ตามหลังข่าวตัวเลขค้าปลีกสหรัฐฯ ลดลงอย่างพลิกความคาดหมาย 0.3 เปอร์เซ็นต์ในเดือนธันวาคม สัญญาณอันย่ำแย่แม้เป็นช่วงฤดูกาลช้อปปิ้งก็ตาม กระนั้นก็ดีวอลล์สตรีท สามารถดีดตัวกลับไปปิดในแดนบวก ตามความคาดหวังของนักลงทุนต่อรายงานผลประกอบการของบริษัทต่างๆ<br><br>สำหรับ ราคาน้ำมันลดลงต่อเนื่อง หลังตลาดยังคงอยู่ภายใต้แรงกดดันของรายงานสต๊อกเชื้อเพลิงสหรัฐฯ ชาติผู้บริโภครายใหญ่ที่สุดในโลก ขณะที่วอลล์สตรีท ขยับปิดในแดนบวกได้สำเร็จ แม้มีข้อมูลอันน่าผิดหวังจากตัวเลขค้าปลีกก็ตาม<br><br>สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกุมภาพันธ์ ลดลง 26 เซนต์ ปิดที่ 79.39 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 49 เซนต์ ปิดที่ 77.82 ดอลลาร์<br><br>ตลาดยังคงอยู่ภายใต้แรงกดดันของรายงานกระทรวงพลังงานสหรัฐฯ ที่เปิดเผยเมื่อวันพุธ(13) ว่าคลังน้ำมันดิบสำรองเพิ่มขึ้น 3.7 ล้านบาร์เรลในสัปดาห์สิ้นสุดวันที่ 8 มกราคม มากกว่าที่นักวิเคราะห์คาดหมายว่าจะเพิ่มขึ้นเพียง 1.0 ล้านบาร์เรล<br><br>