วันจันทร์ที่ 1 ธันวาคม พ.ศ. 2551 08:17 <br><br>นักวิเคราะห์คาดตลาดหุ้นนิวยอร์กพุ่งขึ้นแข็งแกร่งสัปดาห์นี้ หลังยอดค้าปลีกในสหรัฐฟื้นตัว<br><br>นักวิเคราะห์ในย่านวอลล์สตรีทคาดการณ์ว่า ตลาดหุ้นนิวยอร์กมีแนวโน้มดีดตัวขึ้นแข็งแกร่งในสัปดาห์นี้ เนื่องจากนักลงทุนเชื่อว่าผู้บริโภคจะจับจ่ายใช้สอยกันอย่างคึกคักในช่วงใกล้เทศกาลคริสต์มาส และปีใหม่ หลังจากมีรายงานว่า ยอดค้าปลีกช่วงวันหยุดในสหรัฐปรับตัวสูงขึ้น 3% จากปีก่อน<br> <br>ShopperTrak RCT ซึ่งเป็นบริษัทวิจัยในชิคาโก ซึ่งมีความเชี่ยวชาญด้านการวิจัยธุรกิจค้าปลีกมานาน 20 ปี กล่าวว่า ร้านค้าในสหรัฐสามารถทำยอดขายเฉลี่ยเบื้องต้นสำหรับวัน &quot;แบล็ค ฟรายเดย์&quot; หรือวันศุกร์หลังวันขอบคุณพระเจ้า ได้รวมทั้งสิ้น 1.06 หมื่นล้านดอลลาร์ หรือพุ่งขึ้น 3% จากปีก่อน<br>          <br>โดยปกติแล้ว วัน &quot;แบล็ค ฟรายเดย์&quot; เป็นวันที่ประชาชนออกมาจับจ่ายเลือกซื้อของขวัญกันมากที่สุดวันหนึ่งของปี อย่างไรก็ดี ในปีนี้ ร้านค้าในสหรัฐไม่ค่อยมั่นใจว่าจะทำกำไรได้มากเท่ากับปีก่อนๆ เพราะต่างก็ลดราคาสินค้ามากกว่าทุกปีเพื่อโน้มน้าวให้ลูกค้ายอมควักเงินจากกระเป๋าท่ามกลางภาวะเศรษฐกิจตกต่ำที่บีบให้พวกเขาต้องรัดเข็มขัด<br><br><br>