วันเสาร์ที่ 19 ธันวาคม พ.ศ. 2552 07:42 <br><br>ดัชนีดาวโจนส์ตลาดหุ้นนิวยอร์กปิดปรับตัวเพิ่มขึ้น ขานรับผลประกอบการบริษัทไอทีแข็งแกร่ง<br><br>ดัชนีเฉลี่ยอุตสาหกรรมดาวโจนส์ปิดบวก 20.63 จุด หรือ 0.2% แตะที่ 10,328.89 จุด ดัชนี S&amp;P 500 ปิดขยายตัว 6.39 จุด หรือ  0.58% แตะที่ 1,102.47 จุด และดัชนี Nasdaq ปิดเดินหน้าขึ้น 31.64 จุด หรือ 1.45% แตะที่ 2,211.69 จุด<br><br>บรรยากาศการซื้อขายในตลาดได้รับปัจจัยหนุนจากการรายงานผลประกอบการไตรมาส 3 ที่แข็งแกร่งของบริษัทรีเสิร์ช อิน โมชั่น ผู้ผลิตแบล็กเบอร์รี่ ขณะที่ผลกำไรของออราเคิล ยักษ์ใหญ่ด้านซอฟท์แวร์ก็พุ่งสูงกว่าที่นักวิเคราะห์คาดการณ์ไว้เช่นกัน ซึ่งสถานการณ์เช่นนี้หนุนให้นักลงทุนเริ่มมีความเชื่อมั่นต่อภาคธุรกิจในสหรัฐมากขึ้น            <br><br>ด้านนักวิเคราะห์มองว่า การรายงานผลประกอบการที่ดีขึ้นของบริษัทยักษ์ใหญ่ทั้งสองแห่งนี้เป็นนิมิตรหมายที่ดีและบ่งชี้ว่าบริษัทจะสามารถใช้จ่ายเงินและพัฒนาโครงการด้านเทคโนโลยีได้มากขึ้น โดยรีเสิร์ช อิน โมชั่นสามารถทำกำไรเพิ่มขึ้นจากยอดขายสมาร์ทโฟนที่พุ่งสูงสุดเป็นประวัติการณ์และยอดผู้สมัครใช้บริการที่สูงขึ้น <br><br>นอกจากนี้ สถานการณ์ดังกล่าวยังจุดประกายให้นักลงทุนเกิดความหวังว่า ผลกำไรที่ดีขึ้นของบริษัทเทคโนโลยีจะเป็นปัจจัยที่ช่วยหนุนให้ภาคธุรกิจอื่นๆที่ประสบปัญหาดีขึ้นตามไปด้วย ซึ่งสิ่งสำคัญที่ช่วยขับเคลื่อนการฟื้นตัวของผลประกอบการคือการใช้จ่ายภาคธุรกิจ<br><br>อย่างไรก็ตาม ปัจจัยหนุนในตลาดยังอยู่ในกรอบจำกัด หลังจากที่เมื่อวานนี้ สถาบันจัดอันดับความน่าเชื่อถือสแตนดาร์ด แอนด์ พัวร์ (S&amp;P) ประกาศลดอันดับความน่าเชื่อถือของกรีซลงหนึ่งขั้น สู่ระดับ BBB+ จากเดิมที่ระดับ A- และเตือนว่าจะลดอันดับเครดิตลงอีก นอกเสียจากว่ารัฐบาลกรีซจะดำเนินการปรับลดยอดขาดดุลงบประมาณ โดยการประกาศลดอันดับเครดิตของ S&amp;P มีขึ้นหลังจากที่ฟิทช์ เรทติ้งส์ ประกาศลดอันดับเครดิตของกรีซลงสู่ระดับ BBB+ เมื่อวันที่ 8 ธ.ค.ที่ผ่านมา<br><br>ขณะเดียวกัน นักลงทุนหลายรายเริ่มเตรียมที่จะปิดพอร์ทการลงทุนในช่วงสิ้นปีนี้และมีแนวโน้มว่าจะเทขายหุ้นช่วงสัปดาห์หน้าก่อนที่เทศกาลวันคริสต์มาสจะมาถึง<br><br>ทั้งนี้ หุ้นรีเสิร์ช อิน โมชั่นถีบตัวขึ้น 10% ขณะที่หุ้นออราเคิลขยายตัว 6.4%<br><br>