วันพุธที่ 26 พฤศจิกายน พ.ศ. 2551 08:12 <br><br>ราคาทองคำตลาดนิวยอร์กปิดลบ หลังได้รับแรงกดดันจากการร่วงลงของราคาน้ำมันดิบและข้อมูลที่บ่งชี้ว่าเศรษฐกิจสหรัฐหดตัวลงเกินคาดในไตรมาส 3<br><br>สำนักข่าวเอพีรายงานว่า สัญญาทองคำตลาด NYMEX (New York Mercantile Exchange) ส่งมอบเดือนธ.ค.ปิดที่ 818.50 ดอลลาร์/ออนซ์ ลดลง 1.00 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 10.270 ดอลลาร์/ออนซ์ ลดลง 8.50 เซนต์ และสัญญาโลหะทองแดงส่งมอบเดือนมี.ค.ลดลง 1.75 เซนต์ ปิดที่ 1.6540 ดอลลาร์/ปอนด์<br><br>ส่วนสัญญาพลาตินัมส่งมอบเดือนม.ค.ปิดที่ 871.60 ดอลลาร์/ออนซ์ เพิ่มขึ้น 5.20 ดอลลาร์ และสัญญาพัลลาเดียมส่งมอบเดือนธ.ค.ปิดที่ 196.20 ดอลลาร์/ออนซ์ เพิ่มขึ้น 0.40 ดอลลาร์<br><br>จอห์น เนดเลอร์ นักวิเคราะห์จากบริษัท Kitco Bullion Dealers Montreal กล่าวว่า ภาวะการซื้อขายในตลาดทองคำเป็นไปอย่างซบเซา หลังจากกระทรวงพาณิชย์สหรัฐเปิดเผยว่า ตัวเลขจีดีพีไตรมาส 3 หดตัวลง 0.5% ซึ่งมากกว่าที่คาดว่าจะหดตัวเพียง 0.3% เนื่องจากผู้บริโภคลดการใช้จ่ายลง<br><br>ขณะที่ ABC News เปิดเผยดัชนี Consumer Comfort Index (CCI)  รายสัปดาห์ซึ่งเป็นดัชนีวัดความเชื่อมั่นผู้บริโภคในสหรัฐว่า ดัชนีทรงตัวอยู่ที่ระดับต่ำสุดเป็นประวัติการณ์ที่ -52 จุด ในรอบสัปดาห์ที่สิ้นสุด ณ วันที่ 23 พ.ย<br><br>