วันพฤหัสบดีที่ 25 ธันวาคม พ.ศ. 2551 06:49 <br><br>ดัชนีดาวโจนส์ปิดวันทำการล่าสุดที่ 8,468.48 จุด เพิ่มขึ้น 48.99 จุด ปรับเล็กน้อย ก่อนถึงเทศกาลคริสต์มาส ขณะที่น้ำมันดิบยังดิ่งลงต่อ<br><br>ตลาดหุ้นสหรัฐเปิดทำการแค่ครึ่งวันก่อนวันหยุดเทศกาลคริสต์มาส โดยปรับเพิ่มเล็กน้อย แม้ตัวเลขเศรษฐกิจล่าสุดที่รัฐบาลเปิดเผยออกมาจะไม่เป็นที่น่าพอใจ ทั้งจำนวนผู้ตกงานที่ยื่นเอกสารขอความช่วยเหลือจากทางการในสัปดาห์ที่แล้ว ที่พุ่งขึ้นแตะ 586,000 คน มากที่สุดตั้งแต่เดือนพฤศจิกายน 2525 รวมถึงการใช้จ่ายของผู้บริโภคในเดือนพฤศจิกายนที่ผ่านมา ที่ลดลงติดต่อกันเป็นเดือนที่ 5 อีก 0.6% แต่ก็เป็นข้อมูลที่ไม่เหนือความคาดหมายของนักลงทุน ด้านราคาน้ำมันดิบตลาดไนเม็กซ์ ลดลงอีก 3.63 ดอลลาร์ ไปปิดที่ระดับ 35.35 ดอลลาร์สหรัฐ/บาร์เรล ทำให้ดัชนีดาวโจนส์ ปิดที่ 8,468.48 จุด ปรับขึ้น 48.99 จุด หรือ 0.58% ดัชนีแนสแดค ปิดที่ 1,524.90 จุด ปรับขึ้น 3.36 จุด หรือ 0.22% และดัชนีเอสแอนด์พี ปิดที่ 868.15 จุด ปรับขึ้น 4.99 จุด หรือ 0.58%<br><br>ด้านตลาดหุ้นสำคัญของยุโรป ดัชนี FTSE 100 ตลาดลอนดอน ปิดที่ 4,216.59 จุด ลดลง 39.39 จุด หรือ 0.93% และดัชนี CAC 40 ตลาดปารีส ปิดที่ 3,116.21 จุด ลดลง 12.2 จุด หรือ 0.39% ขณะที่ดัชนี DAX ตลาดแฟรงก์เฟิร์ต ปิดทำการเนื่องในเทศกาลคริสต์มาสแล้ว ส่วนน้ำมันดิบเบรนต์ ตลาดลอนดอน ปิดที่ 36.61 ดอลลาร์สหรัฐ/บาร์เรล ลดลง 3.75 ดอลลาร์สหรัฐ<br><br>สำหรับราคาทองคำตลาดนิวยอร์ก ปิดที่ 847.10 ดอลลาร์สหรัฐ/ออนซ์ ปรับขึ้น 9.90 ดอลลาร์สหรัฐ ส่วนตลาดลอนดอน ปิดที่ 843.45 ดอลลาร์สหรัฐ/ออนซ์ ปรับขึ้น 9 ดอลลาร์สหรัฐ<br><br><br>