 สัญญาทองคำตลาดนิวยอร์กปิดพุ่งขึ้นเมื่อคืนนี้ (3 ก.ย.) โดยสัญญาเคลื่อนตัวเข้าใกล้ระดับ 1,000 ดอลลาร์/ออนซ์เป็นครั้งแรกนับตั้งแต่เดือนก.พ. เนื่องจากภาวะการซื้อขายที่ซบเซาในตลาดหุ้นทำให้นักลงทุนแห่เข้าซื้อสัญญาทองคำเพื่อหลีกเลี่ยงความเสี่ยง นอกจากนี้ สัญญาทองคำยังได้รับแรงหนุนจากข้อมูลเศรษฐกิจที่สดใสของสหรัฐและสกุลเงินดอลลาร์สหรัฐที่อ่อนค่าลง <br><br>บลูมเบิร์กรายงานว่า สัญญาทองคำตลาด COMEX ส่งมอบเดือนธ.ค.ปิดที่ 997.70 ดอลลาร์/ออนซ์ เพิ่มขึ้น 19.20 ดอลลาร์ หลังจากเคลื่อนตัวในช่วง 976.10-999.50 ดอลลาร์ <br>         ขณะที่สัญญาโลหะเงินส่งมอบเดือนธ.ค.ปิดที่ 16.290 ดอลลาร์/ออนซ์ เพิ่มขึ้น 92.50 เซนต์ และสัญญาโลหะทองแดงส่งมอบเดือนธ.ค.เพิ่มขึ้น 3.9 เซนต์ ปิดที่ 2.8650 ดอลลาร์/ปอนด์ <br>         ส่วนสัญญาพลาตินัมส่งมอบเดือนต.ค.ปิดที่ 1,253.80 ดอลลาร์/ออนซ์ เพิ่มขึ้น 23.70 ดอลลาร์ และสัญญาพัลลาเดียมส่งมอบเดือนธ.ค.ปิดที่ 294.05 ดอลลาร์/ออนซ์ เพิ่มขึ้น 5.10 ดอลลาร์ <br>         เดวิด บาร์เคลย์ส นักวิเคราะห์ด้านโลหะมีค่าจากสแตนดาร์ด ชาร์เตอร์ด ในกรุงลอนดอน กล่าวว่า ภาวะการซื้อขายที่ซบเซาและไร้ทิศทางในตลาดหุ้นทำให้นักลงทุนจำนวนหุ้นแห่เข้าซื้อสัญญาทองคำเพื่อหลีกเลี่ยงความเสี่ยง นอกจากนี้ ข้อมูลเศรษฐกิจที่สดใสยังเป็นอีกปัจจัยที่ช่วยหนุนสัญญาทองคำทะยานขึ้นเกือบแตะ 1,000 ดอลลาร์ <br>         สถาบันจัดการด้านอุปทานของสหรัฐ (ISM) เปิดเผยว่าดัชนีภาคบริการสหรัฐที่เพิ่มขึ้นสู่ระดับ 48.4 จุดในเดือนส.ค. จากเดือนก.ค.ที่ 46.4 จุดในเดือนก.ค. และดัชนีกิจกรรมทางธุรกิจเพิ่มขึ้นสู่ 51.3 จุดในเดือนส.ค.จาก 46.1 ในเดือนก.ค. โดยเพิ่มขึ้นสูงกว่าระดับ 50 เป็นครั้งแรกนับตั้งแต่เดือนก.ย.ปีที่ผ่านมา <br><br>