สัญญาทองคำตลาดนิวยอร์กปิดร่วงลงอย่างหนัก หลังเงินดอลลาร์แข็งค่าขึ้น<br><br>สัญญาทองคำตลาด COMEX (Commodity Exchange) ส่งมอบเดือนเม.ย.ดิ่งลง 19.90 ดอลลาร์ หรือ 1.8% ปิดที่ 1,107.60 ดอลลาร์/ออนซ์ หลังจากเคลื่อนตัวในช่วง 1104.0 - 1126.0 ดอลลาร์<br><br>ขณะที่สัญญาโลหะเงินส่งมอบเดือนพ.ค.ปิดที่ 17.032 ดอลลาร์/ออนซ์ ลดลง 39 เซนต์<br><br>ส่วนสัญญาพลาตินัมส่งมอบเดือนเม.ย.ปิดที่ 1,608.6 ดอลลาร์/ออนซ์ ร่วงลง 22.4 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 468.50 ดอลลาร์/ออนซ์ ลดลง 10.25 ดอลลาร์<br><br>ทั้งนี้ สัญญาทองคำได้รับแรงกดดันจากสกุลเงินดอลลาร์สหรัฐที่แข็งค่าขึ้นเมื่อเทียบกับยูโร เนื่องจากนักลงทุนวิตกกังวลว่ากรีซอาจจะไม่ได้รับความช่วยเหลือด้านการเงินจากชาติสมาชิกยุโรป หลังจากนายไมเคิล เมสเตอร์ หัวหน้าโฆษกฝ่ายการเงินของนางแองเจลา แมร์เคล นายกรัฐมนตรีเยอรมนี กล่าวว่า กรีซควรหันไปพึ่งพากองทุนการเงินระหว่างประเทศ (ไอเอ็มเอฟ) หากจำเป็นต้องขอความช่วยเหลือด้านการเงิน<br><br>จากความเคลื่อนไหวดังกล่าวส่งผลให้เงินดอลลาร์แข็งค่าขึ้นต่อเนื่องเป็นวันที่สองเมื่อเทียบกับสกุลเงินยูโรที่อ่อนค่าลงท่ามกลางความวิตกกังวลเกี่ยวกับปัญหาหนี้สินของกรีซ ขณะที่กลุ่มประเทศสมาชิกในยุโรปยังไม่ได้ข้อสรุปในการหามาตรการช่วยเหลือกรีซแก้ปัญหาหนี้สินภายในประเทศ<br><br>นอกจากนี้ การปรับขึ้นดอกเบี้ยของธนาคารกลางอินเดียเมื่อวันศุกร์ที่ผ่านมาเพื่อควบคุมภาวะเงินเฟ้อ ซึ่งเป็นการขึ้นดอกเบี้ยครั้งแรกนับตั้งแต่ปี 2551 นั้นยังส่งผลกระทบต่อบรรยากาศการซื้อขายในตลาดทองคำด้วยเช่นกัน เพราะนั่นหมายความว่านักลงทุนจะลดความต้องการซื้อขายในตลาดสินค้าโภคภัณฑ์ ซึ่งรวมถึงตลาดทองคำ<br><br>