วันพฤหัสบดีที่ 27 สิงหาคม พ.ศ. 2552 <br><br>ตลาดหลักทรัพย์เผย 8 เดือน มีนักลงทุนมาเปิดบัญชี 2 หมื่นบัญชีครึ่งทางจากเป้าทั้งปี หนุนทั้งระบบมีทั้งสิ้น 5.53 แสนบัญชี เทรดประจำแค่ 25%<br><br>น.ส.โสภาวดี เลิศมนัสชัย รองผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตั้งแต่ต้นปีจนถึงขณะนี้ พบว่ามีผู้ลงทุนใหม่ได้เปิดบัญชีซื้อขายหลักทรัพย์ประมาณ 2 หมื่นบัญชี หรือประมาณ 50% ของเป้าหมายที่วางไว้ว่าในปีนี้จะมีนักลงทุนมาเปิดบัญชีใหม่ทั้งสิ้น 4 หมื่นบัญชี <br>ดังนั้น การมีนักลงทุนใหม่มาเปิดบัญชีส่วนหนึ่งเป็นผลมาจากการที่ตลาดหลัก ทรัพย์ได้จัดทำโครงการสนับสนุนต่างๆ เช่น สตาร์มาร์เก็ตติง บริษัทหลักทรัพย์ (โบรกเกอร์) นำเสนอลูกค้าให้มีการลงทุนแบบเฉลี่ยต้นทุน ทำให้สามารถเข้าถึงกลุ่มผู้ลงทุนที่มีรายได้ปานกลาง <br><br> <br>โสภาวดี เลิศมนัสชัย  <br>การเพิ่มขึ้นของบัญชีซื้อขายหุ้นโดยเฉลี่ยปีละ 3 หมื่นบัญชีมาโดยตลอดผ่านโครงการกระตุ้นส่งเสริม น.ส.โสภาวดี กล่าว <br><br>ทั้งนี้ ณ สิ้นเดือนก.ค. 2552 ฐาน ผู้ลงทุนในตลาดหลักทรัพย์มีทั้งหมด 5.53 แสนราย พบว่าลูกค้าที่มีการซื้อขาย 1.13 แสนราย หรือสัดส่วนประมาณ 25% ของบัญชีซื้อขายทั้งหมด <br><br>สำหรับในส่วนของเป้าหมายการเพิ่มจำนวนบัญชีกองทุนรวมในปีนี้ที่ 6 หมื่นรายนั้น คาดว่าก็น่าจะได้ตามเป้าหมายเช่นเดียวกับบัญชีซื้อขายหุ้น เนื่องจากมีการจัดกิจกรรมส่งเสริมโดยตลอด เช่นตลาดนัดกองทุนรวมที่สยามพารากอน มีผู้มาเข้าชมถึง 9,000 ราย และมีการเปิดบัญชีถึง 3,000 ราย คิดเป็นมูลค่า 500 ล้านบาท <br><br>อย่างไรก็ตาม สาเหตุที่ทำให้ผู้ลงทุนสนใจมาเปิดบัญชีซื้อขายกองทุนรวมจำนวนมาก น่าจะเป็นเพราะระยะนี้อัตราดอกเบี้ยอยู่ในระดับต่ำ ทำให้ผู้ลงทุนมองหาการลงทุนที่ให้ผลตอบแทน <br><br>น.ส.โสภาวดี ยังกล่าวถึงความคืบหน้าในการนำเสนอข้อมูล (โรดโชว์) ดัชนี FTSE SET Shariah Index ในเดือน ต.ค.นี้ ว่าอยู่ระหว่างคัดเลือกประเทศ ที่จะเดินทางไป แต่จะเน้นประเทศที่เป็น ศูนย์กลางทางการเงิน <br><br>